送元壽歸華亭
作者：周紫芝
朝代：宋

paragraphs: 念昔得左魚，相逢各萍梗。
我方事米鹽，君亦厭簿領。
豈曰吾無徒，其實但弔影。
殷勤共杯酌，邂逅得俄頃。
坐中老於菟，神色甚凶獷。
一軀垂豕腹，兩眼張牛猛。
酒行殊未闌，幽事頗遭梗。
人生聚散多，快意復難逞。
只今幾何時，我居已深屏。
君亦乘歸舟，久别勞問省。
長言出新詩，小酌共晝永。
平生發硎刃，妙割無肯綮。
豈容金九傍，臥著函牛鼎。
廟堂重汲引，盡取無短綆。
會當從隗始，豈復雜噲等。
願君飛尺書，早發慰晚景。
功名要激昂，人事勿暖冷。
爲我謝黄郎，無路勤造請。
熟醉倘有味，高臥不須醒。
仍煩織筠笯，丹砂寄圓頂。